用東坡三峽橋韵贈源上人
作者：王之道
朝代：宋

paragraphs: 解衣振林霏，欹枕聽簷溜。
饑腸欲雷鳴，病耳忽牛鬬。
自嗟兵火餘，十載困淮右。
崎嶇窮水石，邂逅遍巖竇。
山遊雜麋鹿，野處狎猿狖。
那知膏粱肥，但覺蔬筍瘦。
寶林吾北鄰，晨夕鐘鼓奏。
疏篁玉森列，樛木弓半彀。
來爲聖人祝，歌唄發清晝。
歸餘雨脚稀，溪流静如漱。